Návrh k zmene úverových zmlúv súvisiacich so zrušením Štátneho fondu cestného hospodárstva Slovenskej republiky a prevzatiu jeho záväzkov Slovenskou republikou. 

	V súvislosti s reformou štátnych fondov a prevodom ich majetku do zriaďovateľských ministerstiev, v prípade Štátneho fondu cestného hospodárstva nastala špecifická situácia súvisiaca s prevodom ich finančných záväzkov vyplývajúcich z úverových vzťahov. Keďže primárny dôvodom reformy štátnych fondov bola racionalizácia a zhospodárnenie celého rozpočtového procesu pri existujúcom rastúcom trende štátneho dlhu a rastu zadĺženosti štátnych a verejnoprávnych organizácií, finančné operácie vyplývajúce z úverových vzťahov ŠFCH prechádzajú na MF SR, ktoré pri svojich výpožičných aktivitách využíva zvrchované postavenie na domácom finančnom trhu a rating krajiny na zahraničných finančných trhoch čím sa v budúcnosti zabezpečí optimalizácia nákladov súvisiacich s výpožičnými aktivitami jednotlivých subjektov verejnej správy. Tento krok je i v súlade so zákonom č. 303/1995 Z.z. v znení neskorších predpisov, § 18, ods. (1), na základe ktorého rozpočtové organizácie nemôžu prijímať ani poskytovať úvery, ani vstupovať do úverových vzťahov ako ručiteľ, s výnimkou rozpočtovej organizácie, ktorou je MF SR.

Keďže tento proces si vyžaduje postúpenie zmluvnej dokumentácie zo ŠFCH na MF SR, čo v praktickej rovine znamená zmenu dlžníka zo ŠFCH na MF SR, je nevyhnutné zabezpečiť splnomocnenie pre ministerku financií SR k podpisu úverových zmlúv a iných súvisiacich dokumentov, ako aj vystavenie právneho posudku ministrom spravodlivosti SR o právnej záväznosti úverových zmlúv a iných súvisiacich právnych dokumentov. Tento krok umožní plynulý prechod finančných záväzkov zo ŠFCH na MF SR a rozptýli obavy veriteľov v súvislosti so zrušením ŠFCH.
	
Proces delimitácie finančných záväzkov ŠFCH na MF SR sa týka nasledovných úverových transakcií:
1.	Syndikovaný úver aranžovaný Citibank vo výške istiny 40 000 000 EUR
2.	Fiduciárne dlhopisy vydané Deutsche Bank vo výške istiny 120 000 000 EUR
3.	Syndikovaný úver aranžovaný CSFB vo výške istiny 100 000 000 EUR
4.	Syndikovaný úver aranžovaný Commerzbank vo výške istiny 1 700 000 000 SKK
5.	Úver Kreditanstalt für Wiederafbau I vo výške istiny 20 000 000 EUR
6.	Úver Kreditanstalt für Wiederafbau II vo výške istiny 41 000 000 EUR
7.	Úver Kreditanstalt für Wiederafbau III vo výške istiny 80 000 000 DEM
8.	Úver VÚB vo výške istiny 2 200 000 000 SKK a 685 000 000 CZK
9.	Úver SLSP vo výške istiny 1 000 000 000 SKK

	Konkrétny prechod ostatných záväzkov, ako aj príjmov a výdavkov ŠFCH je riešený v § 10 pripravovaného Zákona o  zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov.